בית הכנסת הגדול בביאליסטוק

בית הכנסת הגדול ברחוב סוראסקה (Suraska) בביאליסטוק, פולין, היווה את מרכז החיים הקהילתיים של יהודי ביאליסטוק, נחרב בידי הנאצים ביום שישי האדום, ב' בתמוז ה'תש"א, 27 ביוני 1941.

== היסטוריה ==
בית הכנסת המכונה "די נייע שטאט-שוהל" (בית הכנסת העירוני החדש), עמד בליבו של הרובע היהודי העתיק של ביאליסטוק (Shulhof). נבנה בין השנים ה'תרס"ט-ה'תרע"ג, 1913-1909, והחליף את בית הכנסת הישן שנבנה בשנת ה'תקל"ב, 1772. חנוכת הבניין התקיימה ביום כ"ו באלול תרע"ג, 28 בספטמבר 1913.

בית הכנסת היה למקום הייצוגי של יהודי העיר שהתפללו בו בימי שבת ובחגים. התקיימו בו גם התכנסויות בחגים לאומיים בנוכחות מנהל המחוז, ראש העיר ופקידי ממשל פולנים. במעמדים אלה היה הרב הראשי, הרב ד"ר גדליהו רוזנמן, נושא את נאומיו הדתיים ולעיתים הפוליטיים המרשימים בשפת המקום. בתום האירועים הושר המנון פולין והתקוה.

עם כיבוש ביאליסטוק ב-27 ביוני 1941, היום שכונה לימים יום שישי האדום, רצחו גרמנים מגדוד המשטרה 309, כמה מאות יהודים בפאתי העיר. נוסף עליהם עצרו עוד כ-800 יהודים אשר נכלאו בבית הכנסת הגדול והעלו אותו באש על יושביו. כך תיאר את האירוע עד הראיה ד"ר שמעון דתנר:

== אדריכלות ==
חזית בית הכנסת, 1920 בערך
על התכנון והבניה של המבנה המיוחד ניצח האדריכל שלמה יעקב רבינוביץ' (Szlojme Rabinowicz), אביו של הצייר בן-ציון רבינוביץ'. בראש המבנה ניצבה כיפה גדולה בגובה של כעשרה מטרים, ובנוסף הועמדו שתי כיפות דקורטיביות סימטריות קטנות יותר על גבי האולמות הצדדיים שלו. בבית הכנסת נעשה שימוש בתערובת של סגנונות אדריכליים, בעיקר נאו-גותי וביזנטי, האופיינית לבתי כנסת רבים שנבנו בתחילת המאה ה-20. כיפת המבנה הפגינה השפעה ביזנטית-מוסלמית, בניסיון לצמצם את המראה הנאו-גותי שהפך למזוהה עם אדריכלות כנסייתית.

== הנצחה ==
האנדרטה להנצחת בית הכנסת הגדול, ביאליסטוק, פולין, 1995
ב־16 באוגוסט 1958, במלאת 15 שנים למרד גטו ביאליסטוק, נקבע לוח זיכרון במקום בו עמד בית־הכנסת הגדול, ברחוב סוראסקה 1, שקוע בפינה הדרומית בבנין החדש שנבנה על חורבותיו. על הלוח נכתב ביידיש ובפולנית:
"דעם ליכטיקן אנדענק / פון דריי טויזנט קדושים / פארברענטע אין דער / גרויסער שול דורך די / היטלעריסטישע מערדער / דעם 24 יוני 1941" (לזכרם הקדוש / של שלושת אלפים קדושים / שנשרפו / בבית הכנסת הגדול בידי / הרוצחים ההיטלריסטים / ב־24 ביוני 1941).

בחודש אוגוסט 1995 נחנכה אנדרטה סמוך למקום בו עמד בית הכנסת, האנדרטה כוללת שריד ממתכת מאחת מהכיפות שעיטרו את גג בית הכנסת, וכן מונומנט עשוי אבן מלבנית שחורה ועליו הכיתוב בפולנית, אנגלית ועברית: "בית קדשנו ותפארתנו היה לשרפת אש, 2000 יהודים נשרפו בו חיים על ידי הצוררים הנאצים 27.6.1941".

== ראו גם ==
* גטו ביאליסטוק

== לקריאה נוספת ==
* אברהם שמואל הרשברג, [https://tablet.otzar.org/#/b/617124/p/-1/t/16990.6606291443744714/fs/pnVuUcWWOWRo0UCh9zJVprWjHhNC7k4e522samD0huUi/start/228/end/284/cפנקס ביאליסטאק]: גרונט מאטעריאלן צו דער געשיכטע פון די יידן אין ביאליסטאק ביז נאך דער ערשטער וועלט מלחמה, כרך שני, ניו יורק תש"ט, עמ' 158–163, באתר אוצר החכמה
* שרה בנדר, מול מוות אורב - יהודי ביאליסטוק במלחמת העולם השנייה, תל אביב 1997, עמ' 106–107
* [https://www.makorrishon.co.il/nrg/online/11/ART2/875/047.html מלכודת מוות קדושה], באתר nrg

== קישורים חיצוניים ==

* [https://www.infocenters.co.il/gfh/notebook_ext.asp?book=33594&lang=heb&site=gfh הריסות בית הכנסת הגדול בגטו ביאליסטוק], באתר בית לוחמי הגטאות
* [https://www.youtube.com/watch?v=4VP9a7yBnvc Jewish Life in Bialystok], באתר Youtyube

== הערות שוליים ==

2023 11

קטגוריה:יהדות ביאליסטוק
ביאליסטוק
ביאליסטוק